กนง.ขึ้นดอกแน่ปรับเพิ่ม0.25%
แบงก์คาด ธปท. ขึ้นดอกเบี้ยนโยบาย 0.25% สกัดเงินเฟ้อต่อเนื่อง นโยบายค่าแรงหนุน งานหินแบงก์ชาติ
21 ส.ค. 2554

แบงก์คาด ธปท. ขึ้นดอกเบี้ยนโยบาย 0.25% สกัดเงินเฟ้อต่อเนื่อง นโยบายค่าแรงหนุน งานหินแบงก์ชาติ
นายเชาว์ เก่งชน กรรมการผู้จัดการ บริษัท ศูนย์วิจัยกสิกรไทย กล่าวว่า คาดว่าการประชุมคณะกรรมการนโยบายการเงิน (กนง.) จะปรับขึ้นดอกเบี้ยในวันที่ 13 ก.ค.นี้ อีก 0.25% เป็น 3.25% โดยพิจารณาจากการเร่งตัวของอัตราเงินเฟ้อเป็นหลัก 
ขณะนี้เงินเฟ้อมีความไม่แน่นอนมากขึ้น จากนโยบายขึ้นค่าจ้างขั้นต่ำเป็น 300 บาท ซึ่งถือเป็นอัตราการปรับขึ้นที่สูงมาก หากมีการปรับขึ้นค่าจ้างขั้นต่ำจะเป็นตัวกดดันเงินเฟ้อ เป็นโจทย์ที่ซับซ้อนและท้าทายของธนาคารแห่งประเทศไทย (ธปท.)
นายเชาว์ กล่าวว่า กรอบเงินเฟ้อปัจจุบันของ ธปท. ที่ 0.5-3% เป็นกรอบที่มีเสถียรภาพ สร้างความมั่นใจให้ตลาด ฉะนั้นจึงต้องติดตามว่าคณะทำงานเศรษฐกิจของรัฐบาลยังคงยืนยันกรอบเงินเฟ้อนี้หรือไม่ และ ธปท.จะดำเนินการอย่างไร เนื่องจากทุกๆ ต้นปี ธปท.จะต้องเข้าหารือกับรัฐบาล 
“ต้องมองกลับไปว่ารัฐบาลชุดนี้มองนโยบายการเงินอย่างไร ให้อิสระกับ ธปท.ในการดำเนินนโยบายดอกเบี้ยตามกรอบเงินเฟ้อตามเดิมหรือไม่ เพราะทีมเศรษฐกิจของพรรคเพื่อไทยแสดงความคิดเห็นที่หลากหลายในนโยบายดอกเบี้ย และนโยบายค่าเงิน” นายเชาว์ กล่าว
กรรมการผู้จัดการ บริษัท ศูนย์วิจัยกสิกรไทย กล่าวว่า ดอกเบี้ยเป็นเครื่องมือหลักในการรักษากรอบเงินเฟ้อ ส่วนเรื่องค่าเงินเป็นเรื่องที่ ธปท.ต้องดูแลให้อยู่ในกรอบการแข่งขันได้เช่นเดียวกับในภูมิภาค 
อย่างไรก็ตาม ภาคเอกชน ตลาดเงิน และตลาดทุน อยู่ระหว่างติดตามความชัดเจนนโยบายทางเศรษฐกิจของรัฐบาล
นายธิติ ตันติกุลานันท์ ผู้บริหารสายงานธุรกิจตลาดทุน ธนาคารกสิกรไทย กล่าวว่า ธปท.น่าจะปรับขึ้นดอกเบี้ยนโยบายอีก 0.25% โดยทั้งปีมองดอกเบี้ยนโยบายไว้ที่ 3.5% จากปัจจุบันเงินเฟ้ออยู่ที่ 4.1% ดังนั้นหากดอกเบี้ยขึ้นยืนอยู่ที่ระดับ 3.5% ก็ถือเป็นระดับที่เหมาะสมแล้ว
แหล่งข่าวจากธนาคารแห่งประเทศไทย เปิดเผยว่า ธปท.มีความจำเป็นต้องปรับขึ้นดอกเบี้ยนโยบายต่อเนื่อง เนื่องจากนโยบายหลายด้านของรัฐบาลส่งผลให้เกิดเงินเฟ้อในอนาคต โดยเฉพาะนโยบายขึ้นค่าจ้างขั้นต่ำให้กลุ่มผู้ประกอบการบางส่วนปรับขึ้นราคาสินค้าล่วงหน้าไปแล้ว ดังนั้นจึงต้องใช้นโยบายขึ้นดอกเบี้ยเพื่อสกัดเงินเฟ้อ 
ก่อนหน้านี้ นายโฆสิต ปั้นเปี่ยมรัษฎ์ ประธานกรรมการบริหารธนาคารกรุงเทพ กล่าวว่า ภาวะอัตราดอกเบี้ยของไทยได้เริ่มเข้าสู่ระดับปกติแล้ว หลังจากที่ กนง. มีการเร่งปรับขึ้นอัตราดอกเบี้ยนโยบายขึ้นมาอยู่ที่ระดับ 3% ในช่วงครึ่งปีแรก 
อย่างไรก็ดี มองว่า กนง.ควรเริ่มชะลอความเร่งรัดในการขึ้นดอกเบี้ยนโยบายในช่วงครึ่งปีหลังลง ทั้งนี้เพื่อเปิดโอกาสให้ผู้ประกอบการภาคธุรกิจได้ปรับตัวต่อภาระดอกเบี้ยที่เพิ่มสูงขึ้น คาดว่าอัตราดอกเบี้ยนโยบายของไทยในปีนี้น่าจะยืนอยู่ที่ระดับ 3-3.5%